ในหลวงพระราชทานน้ำหลวงอาบศพ ม.ร.ว.ถนัดศรี คนใกล้ชิดร่วมอาลัยสุดเศร้า 
เมื่อเวลา 17.00 น.วันที่ 29 ส.ค. ที่วัดเทพศิรินทราวาส ราชวรวิหาร เขตป้อมปราบศัตรูพ่าย กรุงเทพฯ พระบาทสมเด็จพระเจ้าอยู่หัว ทรงพระกรุณาโปรดเกล้าฯ พระราชทานน้ำหลวงอาบศพ ม.ร.ว.ถนัดศรี สวัสดิวัตน์ ศิลปินแห่งชาติ สาขาศิลปะการแสดง (ดนตรีไทยสากล-ขับร้อง) พุทธศักราช 2551 ซึ่งถึงแก่กรรม เมื่อวันที่ 27 สิงหาคม 2562 ด้วยโรคมะเร็งระยะสุดท้าย สิริรวมอายุ 93 ปี โดยมี พล.ร.อ.ม.จ.ปุสาณ สวัสดิวัตน์ เป็นประธานในพิธี มาที่ศาลา 14 วัดเทพศิรินทราวาส,ในการนี้พระบาทสมเด็จพระเจ้าอยู่หัวทรงพระกรุณาโปรดเกล้าฯ พระราชทานหีบกุดั่น และเครื่องราชอิสริยาภรณ์ ชั้นจตุตถดิเรกคุณาภรณ์เป็นเครื่องเกียรติยศประกอบศพ และโปรดเกล้าฯ ให้นายจิตรพัฒน์ ไกรฤกษ์ รองราชเลขาธิการอัญเชิญพวงมาลาของพระบาทสมเด็จพระเจ้าอยู่หัว, สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง, สมเด็จพระนางเจ้าสุทิดาฯ พระบรมราชินี, สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี, สมเด็จพระเจ้าน้องนางเธอ เจ้าฟ้าจุฬาภรณวลัยลักษณ อัครราชกุมารี กรมพระศรีสวางควัฒน วรขัตติยราชนารี, สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา, สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา, พระเจ้าวรวงศ์เธอ พระองค์เจ้าสิริภาจุฑาภรณ์ และพระเจ้าวรวงศ์เธอ พระองค์เจ้าอทิตยาทรกิติคุณ มาวางที่หน้าหีบศพ ต่อมา พระเจ้าวรวงศ์เธอ พระองค์เจ้าโสมสวลี กรมหมื่นสุทธนารีนาถ โปรดให้ ม.ร.ว.สมลาภ กิติยากร เป็นผู้แทนพระองค์มาร่วมรดน้ำศพ และอัญเชิญพวงมาลามาวางหน้าหีบศพด้วย,สำหรับบรรยากาศพิธีรดน้ำศพ ม.ร.ว.ถนัดศรี เป็นไปด้วยความโศกเศร้าและอาลัยอย่างสุดซึ้ง ซึ่งนอกจาก สมาชิกครอบครัว ม.ร.ว.ถนัดศรี ยังมีสมาชิกราชสกุลสวัสดิวัตน์ และสมาชิกราชสกุลต่างๆ อาทิ ราชสกุลเทวกุล ราชกุลสนิทวงศ์ ฯลฯ รวมทั้งเพื่อนสนิทและบุคคลใกล้ชิดเดินทางมาร่วมแสดงความอาลัย และรดน้ำศพ ม.ร.ว.ถนัดศรี อย่างเนืองแน่น สำหรับพิธีบำเพ็ญกุศลสวดพระอภิธรรมศพ ม.ร.ว.ถนัดศรี จะมีไปจนถึง 11 ก.ย.2562 รวม 14 วัน จากนั้นครอบครัวจะเก็บศพไว้ 100 วัน.
พระบาทสมเด็จพระเจ้าอยู่หัว โปรดเกล้าฯ พระราชทานน้ำหลวงอาบศพ ม.ร.ว.ถนัดศรี สวัสดิวัตน์ ที่ศาลา14 วัดเทพศิรินทราวาส โดยมีสมาชิกราชสกุลต่างๆ เพื่อนสนิทและบุคคลใกล้ชิด มาร่วมแสดงความอาลัย
ม.ร.ว.ถนัดศรี สวัสดิวัตน์,หม่อมถนัดศรี,น้ำหลวงอาบศพ,วัดเทพศิรินทราวาส,พิธีรดน้ำศพ,ข่าวทั่วไป